Prezidentimiz Shavkat Mirziyoyev Yopiq inshootlarda va jang san’atlari boʻyicha V Osiyo oʻyinlarining ochilish marosimida ishtirok etdi

17.09.2017
O‘zbekiston Respublikasi Prezidenti Shavkat Mirziyoyev 17-sentabr kuni Turkmaniston poytaxti Ashxobod shahrida oʻtkazilayotgan Yopiq inshootlarda va jang san’atlari boʻyicha V Osiyo oʻyinlarining ochilish marosimida ishtirok etdi. 


Ushbu nufuzli xalqaro sport anjumanini yuksak saviyada oʻtkazish uchun Turkmaniston poytaxtida puxta tayyorgarlik koʻrilgan. Olimpiya shaharchasida ishtirokchi davlatlar delegatsiyalari, murabbiy va sportchilarning yashashi, musobaqaga tayyorlanishi, mashgʻulotlar oʻtkazishi, madaniy hordiq chiqarishi uchun barcha sharoit yaratilgan. 


Davlatimiz rahbari Ashxobod Olimpiya stadioniga tashrif buyurdi. 45 ming tomoshabinga moʻljallangan muhtasham inshootga koʻplab mamlakatlardan kelgan davlat va hukumat rahbarlari, Osiyo olimpiya kengashi rahbariyati, faxriy mehmonlar, minglab sport ishqibozlari toʻplandi. 


Ashxobod Olimpiya stadionida Yopiq inshootlarda va jang san’atlari boʻyicha V Osiyo oʻyinlarining tantanali ochilish marosimi boshlandi.   


Turkmaniston Prezidenti Gurbanguli Berdimuhamedov Osiyo oʻyinlarini rasman ochiq, deb e’lon qildi. 


Osiyo olimpiya kengashi prezidenti Shayx Ahmad al-Fahad as-Saboh barchani ushbu sport bayrami bilan qutladi.
Osiyo oʻyinlari madhiyasi yangrab, Osiyo Olimpiya kengashining bayrogʻi koʻtarildi. O‘yinlar mash’alasi yoqildi.
...Yopiq inshootlarda va jang san’atlari boʻyicha V Osiyo oʻyinlarida 60 dan ortiq mamlakatdan sportchilar ishtirok etmoqda. An’anaga muvofiq, stadionga ishtirokchi davlatlar sport delegatsiyalari kirib keladi. 


O‘zbekiston Respublikasi Davlat bayrogʻini baland tutgan sportchimiz – ogʻir atletika boʻyicha jahon chempionati kumush medali sohibi Ulugʻbek Alimov va O‘zbekiston delegatsiyasini muxlislar olqishlar bilan kutib oldi. 


Delegatsiya tarkibida 189 sportchi – jahon va qit’a chempionatlari, turli nufuzli musobaqalarda yuqori natijalarga erishgan tajribali sportchilarimiz bilan birga, yosh iqtidor egalari sportning 20 turi boʻyicha Vatanimiz sharafini himoya qiladi. 


Mamlakatimiz bu kabi yirik xalqaro musobaqalarda munosib ishtirok etishga qodir sportchilarni tayyorlash borasida boy tajriba toʻplagan. Jumladan, Birinchi Prezidentimiz tomonidan asos solingan va muntazam oʻtkazib kelinayotgan “Umid nihollari”, “Barkamol avlod” va Universiada sport oʻyinlari yosh avlodni jismonan sogʻlom, ma’nan yetuk insonlar etib tarbiyalash barobarida ular orasidan xalqaro maydonlarda yurtimiz sharafini munosib himoya qilishga qodir iste’dodlarni saralab olishda ham muhim ahamiyat kasb etmoqda. 


Sportchilarimizning Ashxobodda oʻtkazilayotgan nufuzli musobaqaga munosib tayyorgarlik koʻrishida davlatimiz rahbarining 2017-yil 9-martdagi O‘zbekiston sportchilarini 2020-yil Tokio shahrida (Yaponiya) boʻlib oʻtadigan XXXII yozgi Olimpiya va XVI Paralimpiya oʻyinlariga tayyorlashga oid qarori muhim omil boʻldi. 


Yopiq inshootlarda va jang san’atlari boʻyicha V Osiyo oʻyinlarida ishtirok etayotgan sportchilarimizga omad tilaymiz.